Fasana Faharoa (tononkalo)

Fasana Faharoa 
Ilay fasako, fasako ihany,

fa ny foko dia fasana koa!

Io no fasako ivelan'ny tany,

Io no fasako iray, faharoa!

Tsy mba vero na mba rangolahy,

no manafina an'io fasana io

fa ny nofoko zary manahy

no mandrakotra omaly sy anio

Sentosentoko mamelovelo,

ranomaso, toloko tsy tana

Izy ireny no sarin'avelo

mitampody ka sarotra ialana

Ao ny nofy novolavolaina,

izay nisinda nalaky, tsy hita!

Ao no rendrika ilay nantenaina,

ilay sambo nataoko ho tafita!

Ao ny hatsaran'ny andro taloha

sy ny hiran'ny fahazazako

no milevina ka tsy mifoha

na miverina mba hitondra ako!

Ao ny zava-drehetra voakasa,

saingy simba, ka very tadidy!

Ao ny taolan'ny androko lasa,

sy ny ora tsy masin-mandidy!

Ao ny nofonikipaka mora,

ao ny maty daholo daholo!

Ao ny malazo na mbola tanora,

ka mianjera tsy mana-mpisolo!

Ilay fasako, fasany ihany,

fa ny foko dia fasana koa!

Io no fasako ivelan'ny tany,

Io no fasako iray faharoa!

J.J.Rabearibelo

 Loharano 
1.https://vetso.serasera.org/tononkalo/jean-joseph-rabearivelo/fasana-faharoa

2.https://tononkira.serasera.org/hira/barijaona/fasana-faharoa-1

3.https://andryrasamindrakotroka.e-monsite.com/pages/poemes-selectionnes/fasana-faharoa.html

4.https://fr.scribd.com/document/780795127/MLG